Putin: – Tvunget til å vurdere å få en slutt på truslene
Hvilke konkrete tiltak det er snakk om, er ikke kjent, men Putin sa samtidig at Russland ikke vil delta i et nytt våpenkappløp. – Nå som disse anti-rakett-systemene har blitt installert, er vi tvunget til å vurdere å få en slutt på truslene som oppstår i forhold til Russlands sikkerhet, sa presidenten. Til stor ergrelse fra Russland åpnet NATOs generalsekretær Jens Stoltenberg torsdag et nytt rakettforsvarsanlegg i Romania. Anlegget er plassert i den lille landsbyen Deveselu sør i landet, nær grensen mot Bulgaria. Det har blitt gjort gjentatte forsøk på å berolige russiske bekymringer om at rakettforsvarsanlegget, som inngår som del av NATOs rakettskjold, ikke skal brukes mot Russland. President Barack Obama advarte mot Russlands militære opptrapping i Europa da han talte etter et møte med Erna Solberg og andre nordiske ledere. – Vi står sammen i vår bekymring for Russlands økende, aggressive militære nærvær og holdning i den baltisk-nordiske regionen, sa Obama. Nordområdene og Russland sto høyt på dagsordenen for møtet fredag. USA og de nordiske landene står sammen i sin fordømmelse av Russlands annektering av Krim-halvøya.
Russland vurderer tiltak for å «få en slutt på trusselen» fra NATOs nye rakettforsvar i Europa, sier Russlands president Vladimir Putin.